
	REPUBLIKA HRVATSKA

	KRAPINSKO – ZAGORSKA ŽUPANIJA

	GRAD PREGRADA

	GRADSKO VIJEĆE



KLASA:  940-01/26-01/22 
URBROJ: 2140-5-01-26-12
Pregrada, 14. rujna 2026.

Na temelju članka 6., stavka 2. Zakona o zakupu i kupoprodaji poslovnog prostora („Narodne novine“, broj 125/11, 64/15, 112/18 i 123/24), članka 35. Zakona o  lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članka 32. Statuta Grada Pregrade („Službeni glasnik Krapinsko-zagorske županije“, broj 06/13, 17/13, 7/18, 16/18-pročišćeni tekst, 05/20, 8/21, 38/22 i 40/23), Gradsko vijeće Grada Pregrade na svojoj 10. sjednici, održanoj dana 14. rujna 2026. godine, donijelo je

ODLUKU
o Izmjenama i dopunama 
Odluke o zakupu i kupoprodaji poslovnog prostora

Članak 1.

U članku 8. Odluke o zakupu i kupoprodaji poslovnog prostora („Službeni glasnik Krapinsko-zagorske županije“, broj 23/16, 12/19, 19/26 i 23/26) stavci 6. i 7. brišu se. 
Ispod članka 8. dodaje se članak 8.a koji glasi: 
Poslovni prostor – kompleks biološkog bazena s pratećim objektima i infrastrukturom u vlasništvu Grada daje se u zakup putem javnog natječaja.
Uvjeti i postupak natječaja određuju se u skladu s ovom Odlukom. 
Postupak javnog natječaja i odluku o izboru najpovoljnije ponude donosi gradonačelnik Grada. 
Odluku o utvrđivanju početne mjesečne zakupnine donosi gradonačelnik na temelju procjembenog elaborata izrađenog od strane stalnog sudskog vještaka za procjenu nekretnina ili stalnog sudskog procjenitelja.
Ako se na raspisani javni natječaj ne javi niti jedan ponuditelj ili nijedna pristigla ponuda nije pravovaljana, Grad će raspisati ponovljeni javni natječaj. 
U ponovljenom javnom natječaju gradonačelnik može, uzimajući u obzir stanje na tržištu, vrstu djelatnosti i druge relevantne okolnosti, odrediti minimalnu mjesečnu zakupninu u iznosu koji ne može biti niži od 70% (sedamdeset posto) početne mjesečne zakupnine utvrđene u prvom javnom natječaju. 
Ako se ni na ponovljeni javni natječaj ne javi niti jedan ponuditelj ili ne bude pravovaljanih ponuda, gradonačelnik može raspisati drugi ponovljeni javni natječaj. 
U drugom ponovljenom javnom natječaju gradonačelnik može, uzimajući u obzir stanje na tržištu, vrstu djelatnosti i druge relevantne okolnosti, odrediti minimalnu mjesečnu zakupninu u iznosu koji ne može biti niži od 50% (pedeset posto) početne mjesečne zakupnine utvrđene u prvom javnom natječaju.
Neovisno o stavcima ovoga članka, za poslovni prostor – kompleks biološkog bazena s pratećim objektima i infrastrukturom, ugovorom o zakupu može se utvrditi različita mjesečna zakupnina ovisno o razdoblju korištenja, kako slijedi:
· za razdoblje od dana sklapanja ugovora o zakupu do 15. lipnja godine u kojoj započinje prva kupališna sezona, mjesečna zakupnina iznosi 200,00 eura. Navedeni iznos predstavlja zakupninu za početno razdoblje korištenja poslovnog prostora radi pripreme i stavljanja kompleksa u funkciju te se ne smatra početnom niti minimalnom zakupninom za potrebe javnog natječaja i ne koristi se kao kriterij za nadmetanje;
· od 16. lipnja godine u kojoj započinje prva kupališna sezona pa do isteka ugovora o zakupu, mjesečna zakupnina iznosi najmanje 50 % (pedeset posto) početne mjesečne zakupnine utvrđene u prvom javnom natječaju za zakup predmetnog poslovnog prostora, a konačna zakupnina utvrđuje se u postupku javnog natječaja.
Odredbe ovoga članka primjenjuju se isključivo na poslovni prostor turističke namjene – kompleks biološkog bazena s pratećim objektima i infrastrukturom u vlasništvu Grada.

Članak 2.

Ova Odluka o Izmjenama i dopunama Odluke o zakupu i kupoprodaji poslovnog prostora stupa na snagu prvog dana od dana objave u „Službenom glasniku Krapinsko-zagorske županije“.

